Twee maande oue baba ontvoerDie dogtertjie wat glo ontvoer is. Foto: Verskaf Die polisie het ŉ volskaalse soektog van stapel gestuur na ŉ twee maande oue babadogtertjie wat vermoedelik ontvoer is. Kol. Thembeka Mbele, provinsiale polisiewoordvoerder van KwaZulu-Natal, het Woensdag gesê die baba se 28-jarige ma het Dinsdag omstreeks 14:30 met haar baba by ŉ taxistaanplek in Umzinto gestaan toe sy deur ŉ onbekende vrou in ŉ pienk nagrok genader is. “Die vrou in die pienk rok het die ma eenkant toe geroep en vir haar gesê dat sy ŉ mishandelingslagoffer is en geen heenkome het nie. Die ma het besluit om die vreemdeling te help en het haar na haar huis in ŉ informele nedersetting geneem,” het Mbele gesê. “Teen 20:00 het die verdagte gekla van ŉ hoofpyn en het haar gasvrou versoek om pynstillers by haar bure te gaan kry. Die ma het haar baba agtergelaat en is gou na die bure toe. Sy het kort daarna teruggekeer en besef die vrou oor wie sy haar ontferm het, en haar dogtertjie, is skoonveld.” Mbele het gesê die baba se kliniekkaart, formulemelk en bababottels word ook vermis. “ŉ Onmiddellike soektog na die vrou en die baba was vrugteloos en die saak is by die polisie aangemeld. Die ondersoekbeampte het rede om te glo dat die vrou ŉ rygeleentheid van die R612 naby Courthouseweg tot by die N2-snelweg gekry het vanwaar sy ŉ rygeleentheid Durban toe gesoek het. Die polisie ondersoek ŉ saak van ontvoering. “Die ma is rasend van bekommernis oor die veiligheid en welstand van haar baba en pleit dat haar kind veilig terugbesorg word,” het Mbele bygevoeg. Die verdagte is in haar vroeë 20’s. Enigiemand met meer inligting oor die voorval word versoek om die polisie by 08600 10111 te bel.